[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.10.2007

COM(2007) 567 τελικό

2007/0204 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με τη θέσπιση αυτόνομων και μεταβατικών μέτρων με αντικείμενο το άνοιγμα κοινοτικών δασμολογικών ποσοστώσεων για την εισαγωγή λουκάνικων και ορισμένων προϊόντων με βάση το κρέας καταγωγής Ελβετίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τα συμφωνηθέντα πρακτικά της 2ας Μαΐου 2007 μεταξύ των υπηρεσιών της Επιτροπής και της διοίκησης της Ελβετικής Συνομοσπονδίας προβλέπει την παγίωση των διμερών προτιμησιακών συναλλαγών λουκάνικων και προϊόντων με βάση το κρέας στο πλαίσιο της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων[1]. Η εν λόγω παγίωση θα αντικαταστήσει τις παραχωρήσεις που χορηγούσε η Ελβετία μόνο σε ορισμένα κράτη μέλη δυνάμει παλαιών συμφωνιών. Ταυτόχρονα, προβλέπονται συμπληρωματικές ποσότητες και για τα δύο μέρη ώστε να ληφθούν υπόψη τα αυξημένα διμερή εμπορικά συμφέροντα για τα προϊόντα αυτά, αλλά σε ασύμμετρη βάση, δεδομένης της υψηλότερης εμπορικής αξίας των εισαγωγικών ποσοστώσεων στην Ελβετία από την άποψη του εμπορίου και των παραχωρήσεων.

Ως εκ τούτου, πρέπει να προσαρμοστούν οι διμερείς εμπορικές παραχωρήσεις που ορίζονται στα παραρτήματα 1 και 2 της εν λόγω συμφωνίας. Ωστόσο, εν αναμονή της ολοκλήρωσης των διμερών διαδικασιών για την τροποποίηση της συμφωνίας, κρίνεται αναγκαίο να θεσπιστούν αυτόνομα και μεταβατικά μέτρα, ώστε να διασφαλιστεί ότι θα υφίσταται το ευεργέτημα της ποσόστωσης από την 1η Ιανουαρίου 2008.

Συνεπώς, προτείνεται στο Συμβούλιο να θεσπίσει χωρίς καθυστέρηση τα συνημμένα αυτόνομα και μεταβατικά μέτρα για το άνοιγμα νέων κοινοτικών δασμολογικών ποσοστώσεων όσον αφορά την εισαγωγή λουκάνικων και ορισμένων προϊόντων με βάση το κρέας καταγωγής Ελβετίας.

Δημοσιονομικές επιπτώσεις : εφόσον οι εισαγωγές θα πραγματοποιηθούν με μηδενικό δασμό, εκτιμάται ότι δεν υπάρχουν επιπτώσεις στα έσοδα.

2007/0204 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με τη θέσπιση αυτόνομων και μεταβατικών μέτρων με αντικείμενο το άνοιγμα κοινοτικών δασμολογικών ποσοστώσεων για την εισαγωγή λουκάνικων και ορισμένων προϊόντων με βάση το κρέας καταγωγής Ελβετίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα :

(1) Η Ευρωπαϊκή Κοινότητα και η Ελβετία συμφώνησαν ότι πρέπει να παγιωθούν οι εμπορικές παραχωρήσεις για τα λουκάνικα και ορισμένα προϊόντα με βάση το κρέας που χορηγούνταν προηγουμένως από την Ελβετία μόνο σε ορισμένα κράτη μέλη, δυνάμει παλαιών διμερών συμφωνιών μεταξύ των εν λόγω κρατών μελών και της Ελβετίας, στο πλαίσιο της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων[2] (στο εξής “η συμφωνία”) που εγκρίθηκε με την απόφαση 2002/309/EΚ, Ευρατόμ του Συμβουλίου και της Επιτροπής[3], η οποία άρχισε να ισχύει την 1η Ιουνίου 2002. Η παγίωση των εν λόγω παραχωρήσεων συνοδεύεται από αύξηση των προτιμήσεων για τα λουκάνικα και ορισμένα προϊόντα με βάση το κρέας, δηλαδή το άνοιγμα νέων κοινοτικών δασμολογικών ποσοστώσεων για την εισαγωγή διαφόρων προϊόντων που υπάγονται στους κωδικούς ΣΟ ex 0210 1950, ex 0210 1981, ex 1601 00 και ex 1602 4919, καταγωγής Ελβετίας.

(2) Οι διμερείς διαδικασίες για την προσαρμογή των παραχωρήσεων που προβλέπονται στα παραρτήματα 1 και 2 της συμφωνίας θα απαιτήσουν χρόνο. Για να εξασφαλιστεί η διαθεσιμότητα του ευεργετήματος της ποσόστωσης μέχρι να τεθεί σε ισχύ η προσαρμογή αυτή, κρίνεται σκόπιμο να ανοιχθούν οι εν λόγω δασμολογικές ποσοστώσεις σε αυτόνομη και μεταβατική βάση από την 1η Ιανουαρίου 2008 έως 31 Δεκεμβρίου 2009. Κατ’ αυτόν τον τρόπο τα μέρη θα έχουν στη διάθεσή τους επαρκή χρόνο για να ολοκληρώσουν τις διμερείς διαδικασίες και να λάβουν μέτρα εφαρμογής.

(3) Οι λεπτομερείς κανόνες εφαρμογής του παρόντος κανονισμού και ιδίως, οι διατάξεις που απαιτούνται για την διαχείριση της ποσόστωσης πρέπει να θεσπιστούν σύμφωνα με τη διαδικασία που αναφέρεται στο άρθρο 24 παράγραφος 2 του κανονισμού (ΕΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος[4].

(4) Για να είναι επιλέξιμα στο πλαίσιο των εν λόγω δασμολογικών ποσοστώσεων, τα προϊόντα πρέπει να κατάγονται από την Ελβετία σύμφωνα με τους κανόνες που αναφέρονται στο άρθρο 4 της συμφωνίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται ετησίως, σε αυτόνομη και μεταβατική βάση, για την περίοδο από 1ης Ιανουαρίου έως 31 Δεκεμβρίου, κοινοτική δασμολογική ποσόστωση χωρίς δασμούς για τα προϊόντα και την ποσότητα που αναφέρονται στο παράρτημα, καταγωγής Ελβετίας, για την περίοδο από 1ης Ιανουάριου έως 31 Δεκεμβρίου με αύξοντα αριθμό 09.4180. Η ποσόστωση ανοίγεται την 1η Ιανουάριου 2008 και λήγει στις 31 Δεκεμβρίου 2009.

2. Οι κανόνες καταγωγής που εφαρμόζονται στα προϊόντα τα οποία αναφέρονται στην παράγραφο 1 είναι εκείνοι που προβλέπονται στο άρθρο 4 της συμφωνίας.

Άρθρο 2

Οι λεπτομέρειες εφαρμογής του παρόντος κανονισμού θεσπίζονται σύμφωνα με την διαδικασία που προβλέπεται στο άρθρο 24 παράγραφος 2 του κανονισμού (ΕΚ) αριθ. 2759/75.

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Κωδικός ΣΟ | Περιγραφή εμπορευμάτων | Δασμός | Ποσότητα σε τόνους (καθαρό βάρος προϊόντος) |

ex 0210 19 50 | Χοιρομέρι σε άρμη χωρίς κόκκαλα που τοποθετείται σε κύστη ή σε τεχνητό έντερο | 0 | 1 900 |

ex 0210 19 81 | Κομμάτι μπριζόλας χωρίς κόκκαλο, σε άρμη και καπνιστό |

ex 1601 00 | Λουκάνικα, σαλάμια και παρόμοια προϊόντα, από κρέας, παραπροϊόντα σφαγείων ή αίμα· παρασκευάσματα διατροφής με βάση τα προϊόντα αυτά: από ζώα των αριθ. 0101–0104, εκτός από τους αγριόχοιρους |

ex 0210 19 81 ex 1602 49 19 | Λαιμός χοίρου σε άρμη και αποξηραμένος στον αέρα, ολόκληρος, σε κομμάτια ή σε λεπτές φέτες |

[1] ΕΕ L 114 της 30.4.2002, σ. 132.

[2] ΕΕ L 114 της 30.4.2002, σ. 132. Συμφωνία όπως τροποποιήθηκε τελευταία με την απόφαση 1/2007 της Κοινής Επιτροπής Γεωργίας (ΕΕ L 173 της 3.7.2007, σ. 31).

[3] ΕΕ L 114 της 30.4.2002, σ. 1.

[4] ΕΕ L 282 της 1.11.1975, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1913/2005 (ΕΕ L 307 της 25.11.2005, σ. 2).